# Nytt Helsamhus – organisering av prosessen

## Notat til instituttrådet 21.9.22

Fra: Instituttledelsen

### Bakgrunn

I regi av Eiendomsavdelingen utredes det om alle Helsams avdelinger kan samlokaliseres i Slemdalsveien 37. For at det skal være økonomisk forsvarlig med samlokalisering vil vi være avhengig av at lokalene kan deles med fakultetssekretariatet. En foreløpig beregning tilsier at det vil være tilstrekkelig med arbeidsplasser, mens det er noe mer usikkerhet knyttet til hvordan bygget ivaretar behov for undervisningsrom og studentarealer målt opp mot instituttets romprogram fra 2015. Dette vil bli avklart i løpet av september.

Vi forventer altså en relativt rask avklaring av om vi skal gå inn for en slik løsning og ønsker i denne omgang å få instituttrådets innspill til hvordan vi organiserer prosessen framover.

### Videre arbeid

Vi ser for oss at instituttet bør etablere en prosjektorganisasjon som jobber videre med saken etter en prinsippavklaringen om leieavtale i Slemdalsveien er klar. Vi vil anta at prosjektorganisasjonen bør være klar fra november – etter at UiO og KLP (som er eier av Slemdalsveien 37) er enig om prinsippene i en leieavtale. Det er behov for mange ulike avklaringer, alt fra praktiske spørsmål som hva vi skal ta med oss og hva må vi kjøpe nytt til faglige og pedagogiske vurderinger rundt hvordan legge til rette for framtidens undervisning.

For å fange opp spennvidden ser vi for oss at det vil være aktuelt å etablere en sentral prosjektgruppe som får ansvar for koordinering av arbeidet og som antagelig vil være avhengig av å fordele ut en del avklaringer til delprosjektgrupper, og videre at prosjektet forankrer vesentlige avklaringer med en styringsgruppe. Vi foreslår at avdelingsledermøtet blir styringsgruppe. Det vil være ansatt- og studentrepresentasjon i både sentral prosjektgruppe og delprosjektgruppe.

Foreløpig liste over tema for de ulike delprosjektgruppene:

* utforming av undervisningsrom og studentarealer
* utforming av arbeidsplasser og avdelingenes arealer
* fellesfunksjoner i bygget; kantine, parkering, lager/oppbevaring
* flytteprosessen

Vi ber om innspill til sammensetningen av prosjektgruppene. I tillegg ber vi om innspill på om det er andre avklaringer som bør settes på agendaen allerede nå.